হাতেগরম ডিভোর্স! তিন তালাক। ‘ইনস্ট্যান্ট ডিভোর্স’। যখন খুশি, যেখানে খুশি তিনবার ‘তালাক, তালাক, তালাক’ বললেই নাকি সব সম্পর্ক শেষ। এমনকী, হোয়াট্‌সঅ্যাপেও! ১৪০০ বছর পুরনো এই ‘রীতি’ রদ করার দাবিতে কিংবা সমালোচনায় সোচ্চার হয়েছিলেন যাঁরা, সুপ্রিম কোর্টের রায়ের পর তাঁরা স্বস্তির নিশ্বাস ফেলছেন নিশ্চয়ই। যদিও কিছু বলিউড ফিল্মমেকার বড় পরদায় তিন তালাকের কনসেপ্ট তুলে ধরেছেন, কিন্তু সেভাবে কি তার প্রভাব পড়েছে জনমানসে? ‘নো মিন্‌স নো’এর কনসেপ্টে ‘পিঙ্ক’ রীতিমতো আলোড়ন তৈরি করেছিল। অথচ তালাকের মতো চূড়ান্ত পুরুষতান্ত্রিক একটা বিষয় নিয়ে কতটা প্রভাবিত করতে পেরেছে বলিউড?
ধরা যাক, ‘নিকাহ্‌’ ছবিটার কথা। রাজ বব্বর আর সালমা আগাহ্ অভিনীত আশির দশকের অন্যতম চর্চিত ছবি। সংবেদনশীল বিষয়, নিঃসন্দেহে। এই ছবির পরেই ‘তালাক’, ‘মুঝে তালাক দো’, ‘জুবেদা’ তৈরি হয়েছে। কিন্তু প্রশ্ন একটাই। কোথাও গিয়ে একটা সিরিয়াস বিষয় অতিনাটকীয় হয়ে গিয়েছে বলেই মনে হয়েছে দর্শকের।
একটা সময় এই বিষয়ে মালাইকা অরোরাও কোনও মন্তব্য করতে চাননি। করেছিলেন, নিগার খান। বলেছিলেন, ‘‘ইসলামে বিয়ে পবিত্র। আর ডিভোর্স দেওয়াটা অত সোজা বা নাটকীয় নয়, যতটা হিন্দি ছবিতে দেখানো হয়েছে।’’ রাজেন্দ্র কুমার-কামিনী কদম অভিনীত ‘তালাক’ (১৯৫৮) ছবিতে না আছে তিন তালাক, না আছে তার পরিণাম নিয়ে কোনও কথা। অথচ ছবিটা নাকি ডিভোর্স নিয়ে!

'তালাক' ছবির দৃশ্য
একই কথা বলতে হয় ‘জুবেদা’র ক্ষেত্রেও। যার পরিচালক কিনা শ্যাম বেনেগল! একমাত্র ‘নিকাহ্‌’ ছবিতেই বোধহয় তিন তালাক কী, তার পারিপার্শ্বিকতা, সর্বোপরি পূর্ণাঙ্গভাবে বিষয়টাকে তুলে ধরা হয়েছিল। তালাকের পর একজন মেয়েকে কোন পরিস্থিতির মধ্যে দিয়ে যেতে হয়, তা-ও রয়েছে ছবিতে। কিন্তু তারপর আর কোনও ছবিতে সেভাবে তুলে ধরা হয়নি বিষয়টা। কোথাও গিয়ে একটা ভয় থেকেই কি ফিল্মমেকাররা এই বিষয়টা ছুঁলেন না? দেশভক্তির ছবি এখন বিক্রি হচ্ছে ভাল। বায়োপিকের দৌড়। তার মাঝে ‘ফেমিনিস্ট’ বলে পরিচিত ফিল্মমেকাররা কেন এই বিষয়টার নেহাত ধারেকাছেই গেলেন না?
সম্প্রতি মুক্তি পেয়েছে ‘হালাল দ্য ফিল্ম’ ছবির টিজার। যেখানে পঞ্চায়েতের সদস্যদের শিখণ্ডী খাড়া করে তিনবার তালাক বলতে দেখা যাচ্ছে একজনকে। আর একজন বাড়ির চৌহদ্দিতেই, কারও তোয়াক্কা না করেই স্ত্রীকে ডিভোর্স দিচ্ছে। ভিস্যুয়ালও গায়ে কাঁটা দেওয়ার মতো! জাতীয় পুরস্কারপ্রাপ্ত পরিচালক শিবাজি লোটন পাটিল এ ছবি পরিচালনা করছেন। এতদিনে সত্যিই মনে হচ্ছে বিষয়টা যে রকম, সেভাবেই কেউ তুলে ধরছেন।

'জুবেইদা' ছবির দৃশ্য
ছবি-করিয়েদের কথা না হয় বাদই দেওয়া গেল। মীনা কুমারীকে তিনবার ‘তালাক’ শব্দটা উচ্চারণ করে ডিভোর্স দিয়েছিলেন তাঁর স্বামী কামাল অমরোহী। তারপর নাকি ‘হালালা’ বলে আরেক প্রথার মাধ্যমে অমরোহীকে দ্বিতীয়বার বিয়েও করেছিলেন মীনা। কই, সেই নিয়েই একটা ছবি করুন না কেউ? তাহলেও তো বোঝা যায় যে তিন তালাকের মতো একটা চূড়ান্ত পুরুষতান্ত্রিক প্রথা নিয়ে বলিউড সত্যিই সরব হয়েছে!